b'\n_START_ARTICLE_\nIstv\xc3\xa1n Asztalos\n_START_SECTION_\nVia\xc8\x9ba\n_START_PARAGRAPH_\nIstv\xc3\xa1n Asztalos s-a n\xc4\x83scut la data de 28 august 1909 \xc3\xaen satul Mic\xc4\x83sasa, Comitatul T\xc3\xa2rnava Mic\xc4\x83 (actualmente \xc3\xaen jude\xc8\x9bul Sibiu). A provenit dintr-o familie s\xc4\x83rac\xc4\x83 de muncitori, care l-a putut sus\xc8\x9bine financiar doar \xc3\xaen primele dou\xc4\x83 clase ale gimnaziului reformat din Cluj. \xc3\x8en continuare \xc8\x99i-a asigurat traiul lucr\xc3\xa2nd ca muncitor p\xc4\x83durar necalificat, mai apoi ca salahor \xc8\x99i miner \xc3\xaentr-o carier\xc4\x83 de piatr\xc4\x83. _NEWLINE_\xc3\x8en anul 1934 s-a stabilit definitiv \xc3\xaen Cluj, unde a \xc3\xaenceput colaborarea la diferite publica\xc8\x9bii literare. Activitatea sa literar\xc4\x83 a \xc3\xaenceput \xc3\xaen anul 1938, c\xc3\xa2nd \xc3\xaei apare primul volum, romanul Elmondja J\xc3\xa1nos (Iano\xc8\x99 poveste\xc8\x99te), dup\xc4\x83 care urmeaz\xc4\x83, pe r\xc3\xa2nd, mai multe culegeri de nuvele, romane, piese de teatru \xc8\x99i articole de publicistic\xc4\x83 \xc8\x99i reportaj etc. Scrierile sale sunt inspirate din via\xc8\x9ba satelor \xc8\x99i ora\xc8\x99elor transilv\xc4\x83nene._NEWLINE_\xc3\x8en anii celui de-al Doilea R\xc4\x83zboi Mondial, duce o intens\xc4\x83 activitate de gazetar, remarc\xc3\xa2ndu-se prin opiniile sale antifasciste. \xc3\x8en prim\xc4\x83vara anului 1944 este concentrat cu for\xc8\x9ba de c\xc4\x83tre armata fasci\xc8\x99tilor unguri (armata horthyst\xc4\x83), dar dezerteaz\xc4\x83 la scurt\xc4\x83 vreme \xc8\x99i se ascunde la Budapesta \xc3\xaen a\xc8\x99teptarea termin\xc4\x83rii r\xc4\x83zboiului. Dup\xc4\x83 r\xc4\x83zboi, revine la Cluj unde \xc3\xae\xc8\x99i reia activitatea de gazetar._NEWLINE_\xc3\x8en perioada regimului comunist, desf\xc4\x83\xc8\x99oar\xc4\x83 o intens\xc4\x83 activitate gazet\xc4\x83reasc\xc4\x83, public\xc3\xa2nd numeroase articole \xc8\x99i reportaje, cronici literare etc. \xc3\xaen special \xc3\xaen ziarele Falvak n\xc3\xa9pe (\xe2\x80\x9eLumea satelor\xe2\x80\x9d) (1945-1950) \xc8\x99i Utunk (\xe2\x80\x9eDrumul nostru\xe2\x80\x9d) (1956-1960), unde a lucrat ca redactor. \xc3\x8en paralel, \xc3\xae\xc8\x99i continu\xc4\x83 \xc8\x99i activitatea de scriitor, public\xc3\xa2nd mai multe romane \xc8\x99i volume de nuvele \xc3\xaen mare parte cu subiecte din via\xc8\x9ba satului._NEWLINE_\xc3\x8entr-o caracterizare a sec\xc8\x9biei de cadre a Comitetului Jude\xc8\x9bean de Partid Cluj din 17 aprilie 1948 era apreciat ca \xe2\x80\x9eelement dinamic \xc8\x99i disciplinat\xe2\x80\x9d, \xe2\x80\x9eunul dintre cei mai buni scriitori maghiari\xe2\x80\x9d. _NEWLINE_Povestirea ampl\xc4\x83 Sz\xc3\xa9l fuvatlan nem indul (\xe2\x80\x9eV\xc3\xa2ntul nu se st\xc3\xa2rne\xc8\x99te din senin\xe2\x80\x9d, 1949), tradus\xc4\x83 imediat dup\xc4\x83 apari\xc8\x9bie \xc8\x99i \xc3\xaen limba rom\xc3\xa2n\xc4\x83, a fost una din primele lucr\xc4\x83ri de amploare ale literaturii proletcultiste din Rom\xc3\xa2nia. Are loc cu acest prilej o orientare c\xc4\x83tre o nou\xc4\x83 perspectiv\xc4\x83 asupra vie\xc8\x9bii satului, v\xc4\x83zut din perspectiva comunist\xc4\x83, accentul mut\xc3\xa2ndu-se asupra \xc8\x9b\xc4\x83r\xc4\x83nimii oropsite de c\xc4\x83tre chiaburi. Urm\xc4\x83toarele lucr\xc4\x83ri continu\xc4\x83 pe aceea\xc8\x99i direc\xc8\x9bie proletcultist\xc4\x83. Pentru activitatea sa literar\xc4\x83, Istv\xc3\xa1n Asztalos a fost distins cu Premiul de Stat al Republicii Populare Rom\xc3\xaene. _NEWLINE_\xc3\x8en ultimii s\xc4\x83i ani de via\xc8\x9b\xc4\x83, el a condus revista pentru copii Napsug\xc3\xa1r (\xe2\x80\x9eRaza de soare\xe2\x80\x9d), care a ap\xc4\x83rut \xc3\xaen limba maghiar\xc4\x83 la Cluj. De asemenea, a scris numeroase lucr\xc4\x83ri pentru cei mici. A murit nea\xc8\x99teptat \xc3\xaen plin\xc4\x83 putere creatoare \xc3\xaen data de 5 martie 1960 \xc3\xaen ora\xc8\x99ul Cluj, la v\xc3\xa2rsta de numai 51 ani. _NEWLINE_Scrierile sale au fost reunite \xc3\xaen M\xc3\xbbvek ("Opere"), cinci volume ap\xc4\x83rute \xc3\xaen 1961 \xc8\x99i 1962.'